Eleksyon USA: Barack Obama ap Konsolide Avans li Nan Eta Pivo yo
oktòb 29, 2008
Etazini-Eleksyon: manke 5 jou pou pèp la chwazi moun ki pral ranplase George W. Bush nan biwo oval Mezon Blanch la, e 2 kandida yo---John McCain ak Barack Obama---ap fè va-e-vyen nan kèk eta ki kapab deside rezilta final la.
Maten an, Senatè McCain te nan Ohio kote li deklare si Obama genyen se Demokrat yo ki pral kontwole tout pouvwa a, yo pral moute taks, e ekonomi an pral vin pi mal. Nan eta Florid, kote Senatè Obama kontinye mennen kanpay jodi a, li rejte akizasyon kandida repibliken an e l’deklare pèp la pa ka pase katran ap soufri ankò anba politik Bush yo, ke McCain te apiye 9 fwa sou 10.
Gen 2 jou depi se Obama kap domine media yo, sitou ak yon pwogram spesyal 30 minit ki te pase yè swa nan menm moman an, sou CBS, NBC, FOX, MSNBC, UNIVISION, B.E.T ak TV-One. Nan fen pwogram sa a, Obama te parèt an dirèk depi Sunrise, nan Florid. Li te fini sware a nan Orlando devan plizyè dizèn milye moun, ansanm ak ansyen prezidan Bill Clinton ki pat manke vante kalite Senatè Illinois la.